Diari Oficial de la Generalitat Valenciana


Sumari del DOGV 5490, del 16-04-2007 (2007/3983)

RESOLUCIÓ de 28 de febrer de 2007, del conseller de Territori i Habitatge, de data 28 de febrer de 2007, relativa a declarar la compatibilitat amb l'ordenació urbanística i territorial del denominat Pla especial complementari de l'obra pública: Ampliació i millora de la carretera de CV-2310 d'Almenara a la mar (PL-12/07).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5490

Data del DOGV
:   16-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3983


Data del document
:   28-02-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Almenara
    * construcció de carreteres
    * pla d'urbanisme

Vist l'expedient relatiu a la declaració de compatibilitat d'obra de l'ampliació i millora de la carretera d'Almenara a la mar, promogut per la Diputació Provincial de Castelló, i de conformitat amb els següents,   
Antecedents de fet  
Primer  
El Ple de la Diputació Provincial de Castelló, en sessió de 27 d'abril de 2004, va acordar exposar al públic el Pla especial complementari del projecte d'obra pública denominada: Ampliació i millora de la carretera de CV-2310 d'Almenara a la mar. La informació al públic es va efectuar mitjançant anuncis inserits en el periòdic Mediterráneo de 3 de juny de 2004 i en el Diari Oficial de la Comunitat Valenciana de 17 de juny de 2004. Transcorregut el període d'informació al públic, durant el qual es van formular al·legacions, el Ple de la Diputació Provincial va aprovar provisionalment el pla en sessió de 28 de juny de 2005.  
Segon  
El Pla especial està format de memòria i plànols.  
Tercer  
L'objecte del projecte és servir de documentació complementària, a l'efecte urbanístic, de l'ampliació i la millora de la carretera de CV-2310 d'Almenara a la mar, projecte elaborat per la Diputació Provincial.  
Quart  
El Servei Territorial de Planificació i Ordenació Territorial, mitjançant escrits de 21 de juliol de 2005, va oferir el tràmit d'audiència als ajuntaments d'Almenara i de la Llosa.   
L'Ajuntament de la Llosa va formular una al·legació el 9 de juliol de 2004, reproduïda després per escrit del 27 de juliol de 2005.  
L'Àrea d'Avaluació Ambiental de la Conselleria de Territori i Habitatge, per mitjà d'un escrit de 12 d'abril de 2004, va informar que en aquest cas "no és necessària la corresponent avaluació d'impacte ambiental".  
Cinqué  
La Comissió Territorial d'Urbanisme de Castelló, en sessió de 30 de gener de 2007, va acordar informar favorablement sobre la declaració de compatibilitat amb l'ordenació urbanística i territorial del denominat Pla especial complementari de l'obra pública: Ampliació i millora de la carretera de CV-2310 d'Almenara a la mar, tramitat per la Diputació Provincial de Castelló, i elevar al conseller de Territori i Habitatge la proposta de declaració de compatibilitat.   
Fonaments de dret  
Primer  
De conformitat amb el que establix la disposició transitòria primera, apartat primer, de la Llei 16/2005, de 30 de desembre, urbanística valenciana, aquest procediment ha de resoldre's de conformitat amb la legislació urbanística vigent amb anterioritat a l'entrada en vigor de la referida llei.  
Segon  
L'article 81 de la Llei 6/1994, de 15 de novembre, reguladora de l'activitat urbanística (d'ara endavant LRAU) estableix que la realització material de tota obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desenvolupat en els articles 169 a 171 del Reglament de planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV). Segons tots aquests preceptes, aqueixa verificació es du a terme sotmetent el projecte d'obra als tràmits propis de l'aprovació dels plans especials.  
En el present cas, la Diputació Provincial de Castelló necessita dur a terme el projecte denominat Ampliació i millora de la carretera de CV-2310 d'Almenara a la mar, per al qual ha utilitzat el procediment previst en els esmentats preceptes legals.  
Tercer  
L'article 37 de la LRAU estableix que els plans especials poden ser promoguts per les distintes administracions públiques quan, per a poder exercir les seues competències respectives sectorials, necessiten establir noves determinacions en l'ordenació urbanística vigent. Al seu torn, l'article 168.1.B del RPCV estableix que "la convocatòria d'informació al públic i l'aprovació provisional dels plans especials formulats i tramitats per l'administració no municipal, correspondrà (...) a l'òrgan que dispose la legislació reguladora de l'entitat o organisme promotor del projecte". De conformitat amb aquesta normativa, el Ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional del present projecte d'obra tramitat com a pla especial.  
La tramitació del projecte ha donat ple compliment al que establix l'article 38.2.B i C de la LRAU, perquè, d'una banda, el projecte diligenciat ha estat exposat al públic tant en l'Ajuntament afectat com en un local de l'administració promotora del pla situat en la capital de la província i, d'una altra, s'ha donat adequada intervenció a l'Ajuntament afectat, que ha pogut al·legar tot el que ha considerat convenient. En concret, l'Ajuntament de la Llosa ha efectuat un escrit d'al·legacions en què efectua determinades observacions puntuals (que se solucione l'enllaç amb el camí la Ràpita, que es dote la carretera de carril bici i andana de vianants, amb eixamplaments que permeten la parada de vehicles per a contemplar el paisatge), respecte de les quals l'acord del Ple de la Diputació ha assenyalat que s'ha donat trasllat d'aquestes a l'empresa redactora del projecte a fi que s'adeqüe aquest convenientment.  
Quart  
La documentació és correcta, d'acord amb el que resulta de l'article 81 de la LRAU i 170.1 del RPCV. En aquest sentit, i d'acord amb el que han exigit aquests preceptes, s'ha completat el document del projecte bàsic de l'obra amb els documents característics del Pla especial.  
Cinqué  
L'article 12 de la LRAU estableix, en la lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'un altre costat, segons l'article 11 de la LRAU, els plans poden preveure reserves de sòl dotacional a sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el d'infraestructures. De tot això segueix la possibilitat legal de preveure a través d'un pla especial la creació d'una reserva de sòl dotacional per a l'ampliació i la millora d'una carretera provincial.  
Sisé  
L'article 170.4 del RPCV estableix que rebut el projecte bàsic tramitat com a pla especial, la conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint en aquesta el projecte de nova obra pública. En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació.  
En el cas que ens ocupa el Pla especial complementari a l'obra pública té un abast molt limitat, ja que consisteix exclusivament en l'ampliació i la millora d'una carretera provincial ja existent. Així, no hi ha cap obstacle que impedisca que puga declarar-se la seua compatibilitat amb l'ordenació urbanística.  
La declaració de conformitat urbanística que l'aprovació d'aquest expedient comporta és independent de la resta d'autoritzacions que l'obra puga necessitar per raó de l'aplicació de la legislació sectorial, atés que aquesta declaració ho és exclusivament a l'efecte de la legislació urbanística.   
D'un altre costat, igualment ha d'assenyalar-se que, en l'àmbit del denominat Pla especial, aquest suposa la plena adaptació de les determinacions dels planejaments generals afectats al que disposa la LRAU, per la qual cosa, en el referit àmbit, s'ha de tindre per produïda la seua homologació sectorial a la referida llei.  
Seté  
El conseller de Territori i Habitatge és l'òrgan competent per a resoldre sobre l'aprovació definitiva, segons el que disposa l'article 6.3 del Reglament dels òrgans urbanístics de la Generalitat Valenciana, aprovat pel Decret 201/2003, de 3 d'octubre.  
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme de València, resolc:  
Declarar la compatibilitat amb l'ordenació urbanística i territorial del denominat Pla especial complementari de l'obra pública: Ampliació i millora de la carretera de CV-2310 d'Almenara a la mar, tramitat per la Diputació Provincial de Castelló.  
Contra la present resolució, que posa fi a la via administrativa, es pot interposar recurs potestatiu de reposició davant del conseller de Territori i Habitatge en el termini d'un mes, comptador des de l'endemà de la notificació d'aquesta, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga exercir qualsevol altre recurs que es crega oportú.  
València, 28 de febrer de 2007.- El conseller de Territori i Habitatge: Esteban González Pons.